આ વખતે અમને ટેક્નોલોજીની મદદ ના મળીઃ હાર્દિક | નવગુજરાત સમય
આ વખતે અમને ટેક્નોલોજીની મદદ ના મળીઃ હાર્દિક
21-05-2022 11:36 AM
મેથ્યુ વેડને વિવાદિત આઉટ આપવાના મુદ્દે ગુજરાતના કપ્તાન હાર્દિક પંડ્યાએ સ્પષ્ટતા કરી | ગુજરાતના બેટરને આઉટ આપવાના મુદ્દે ચોતરફથી વિવાદ ઉઠ્યો
ગુજરાત ટાઈટન્સ અને રોયલ ચેલેન્જર્સ બેંગ્લોર વચ્ચે ગુરુવારે રમાયેલી મેચમાં ગુજરાતના બેટર મેથ્યુ વેડને એલબીડબલ્યુ આઉટ આપવાના મુદ્દે સુકાની હાર્દિક પંડ્યાએ જણાવ્યું કે, આ વખતે ટેક્નોલોજીની મદદ અમને મળી નહીં. મોટાભાગે ટેક્નોલોજીનો લાભ મળતો હોય છે પરંતુ વેડના કિસ્સામાં તેવું ના થઈ શક્યું તેમ હાર્દિકે જણાવ્યું હતું. ગ્લેન મેક્સવેલના બોલ પર સ્વીપ શોટ રમવા જતા મેથ્યુ વેડને ગ્રાઉન્ડ અમ્પાયરે એલબીડબલ્યુ આઉટ આપ્યો હતો. વેડને વિશ્વાસ હતો કે પહેલા તેના બેટને બોલ લાગ્યો છે જેથી તેણે ડીઆરએસનો ઉપયોગ કર્યો હતો.
જો કે ડીઆરએસમાં અલ્ટ્રા એજમાં બેટ અને બોલનો સંપર્ક નહીં થયો હોવાનું જણાતા ટીવી અમ્પાયરે ગ્રાઉન્ડ અમ્પાયરના નિર્ણયને યોગ્ય ઠેરવ્યો હતો. વેડને આ પ્રકારે આઉટ આપવાના મુદ્દે સોશિયલ મીડિયા પર પણ ભારે ડીબેટ જામી હતી. આ ઉપરાંત વિવાદીત આઉટ આપવાથી મેથ્યુ વેડ પણ રોષે ભરાયો હતો અને તેણે ડ્રેસિંગરૂમમાં હેલ્મેટ ફેંકી હતી તથા બેટ પછાડ્યું હતું. વેડ જ્યારે ગ્રાઉન્ડમાંથી પરત પેવેલિયન જઈ રહ્યો હતો ત્યારે આરસીબીના ખેલાડી વિરાટ કોહલીએ પણ તેના પ્રત્ય સાહનુભૂતિ દર્શાવી હતી. ​​​​​​​
ગુજરાત ટાઈટન્સના કેપ્ટને આ સમગ્ર મામલે સ્પષ્ટતા કરતા જણાવ્યું કે, મારા મતે અલ્ટ્રા-એજમાં માઈનોર સ્પાઈક હતી જે દર્શાવે છે કે બેટનો સ્પર્શ થયો હતો. મોટી સ્ક્રીન પર તે જોઈ શકાતું નહતું. ટેક્નોલોજી જ્યારે તરફેણમાં ના હોય તો તમે તેનો દોષ કાઢી શકતા નથી, તેમ હાર્દિકે મેચ પૂર્ણ થયા બાદ એક નિવેદનમાં જણાવ્યું હતું. આમાં કોઈ પ્રત્યે વ્યક્તિગત દોષારોપણ યોગ્ય નથી પરંતુ ટેક્નોલોજીનો ક્યારેય ફાયદો થતો હોય છે તો ક્યારેક નથી થતો. મોટાભાગે ટેક્નોલોજીનો સાથ મળતો હોય છે અને યોગ્ય નિર્ણય લેવામાં તે મદદરૂપ થાય છે. જો કે આ વખતે અમને ટેક્નોલોજીનો લાભ ના મળ્યો તેમ હાર્દિકે વધુમાં જણાવ્યું હતું.
ગુજરાત ટાઈટન્સ હાલમાં 20 અંક મેળવીને પ્લેઓફમાં પહોંચનાર સૌપ્રથમ ટીમ બની છે. જો કે આરસીબી સામે ગુજરાતનો આઠ વિકેટે પરાજય થયો હતો. આરસીબી સામેની મેચમાં પેસર મોહમ્મદ શમી અને લોકી ફર્ગ્યુસનનો મર્યાદિત ઉપયોગ શા માટે કરાયો તેવું પૂછતા હાર્દિકે જણાવ્યું કે, વિકેટને અનુરૂપ આ નિર્ણય લેવાયો હતો. લોકી ફર્ગ્યુસનને અમે તક આપવા માંગતા હતા પરંતુ વિકેટ મુજબ નિર્ણય કરાયો હતો. અમારે એવા બોલર્સનો ઉપયોગ કરવો હતો જે ધીમી બોલિંગ કરી શકે. અમને જે યોગ્ય લાગ્યું તેમ અમે કર્યું હતું. હાર્દિકે જણાવ્યું કે, આઈપીએલમાં અમે ટોપ ટુમાં સ્થાન મેળવી શક્યા તે અમારા માટે મહત્વનું છે.